
Vitamin

Az alkotásom központi témája az egészséges életmód, ami magában hordozza a betegség megjelenését, és a halál eljövetelét is egyaránt. Véleményem szerint a betegség gondolatának aggodalmat keltő mivolta leginkább a haláltól, mint ismeretlentől való félelemben rejlik. Másrészről senki nem szeretne fájdalmakkal teli, korlátozott életet élni. Ugyanis ha tartósan betegek leszünk, szembesülnünk kell a halandóságunkkal, és azzal, hogy kiszolgáltatottá válunk. Orvosok kíséretében, gyógyszerekkel kikövezett úton haladunk az elkerülhetetlen elmúlás felé, reménykedve abban, hogy az út végét nem látjuk meg a következő lépés során. Ha egy egyén életében szóba kerül az elmúlás lehetősége, akkor saját halandóságán is elgondolkozik. Kérdések vetődnek fel benne a saját egészségével kapcsolatban. Felvetődik annak a kérdése, hogy tehetünk-e azért megfelelő életmóddal, hogy a halál pillanata minél később következzen be.
Engem leginkább az érdekel, hogy melyik a legmegfelelőbb út arra, hogy egészségünket megóvjuk. A természet által előállított tápanyagokkal való védelme a szervezetnek, vagy pedig a mesterséges készítményeknek a használata-e a célravezetőbb? Hol húzódik a határ a mesterséges és a természetes fogalma között? A festményeimmel ezeknek a kérdéseknek a bizonytalanságát, az ember kiszolgáltatottságát jelenítettem meg hétköznapi szimbólumok segítségével.


 



